CELEX: 32022R0975
Language: sk
Date: 2022-03-17 00:00:00
Title: Delegované nariadenie Komisie (EÚ) 2022/975 zo 17. marca 2022, ktorým sa menia regulačné technické predpisy stanovené v delegovanom nariadení (EÚ) 2017/653, pokiaľ ide o predĺženie prechodného mechanizmu stanoveného v článku 14 ods. 2 uvedeného nariadenia, a ktorým sa menia regulačné technické predpisy stanovené v delegovanom nariadení (EÚ) 2021/2268, pokiaľ ide o dátum začatia uplatňovania uvedeného nariadenia (Text s významom pre EHP)

24.6.2022   
               
               
                  SK
               
               
                  Úradný vestník Európskej únie
               
               
                  L 167/35
               
            
         DELEGOVANÉ NARIADENIE KOMISIE (EÚ) 2022/975
         zo 17. marca 2022,
         ktorým sa menia regulačné technické predpisy stanovené v delegovanom nariadení (EÚ) 2017/653, pokiaľ ide o predĺženie prechodného mechanizmu stanoveného v článku 14 ods. 2 uvedeného nariadenia, a ktorým sa menia regulačné technické predpisy stanovené v delegovanom nariadení (EÚ) 2021/2268, pokiaľ ide o dátum začatia uplatňovania uvedeného nariadenia
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (1), a najmä na jeho článok 8 ods. 5 a článok 10 ods. 2,
         keďže:
         
                     (1)
                  
                  
                     V nariadení (EÚ) č. 1286/2014 sa stanovujú jednotné pravidlá upravujúce formát a obsah dokumentu s kľúčovými informáciami, ktorý vypracujú tvorcovia PRIIP, a poskytovanie dokumentu s kľúčovými informáciami retailovým investorom s cieľom umožniť im pochopiť a porovnať hlavné vlastnosti a riziká PRIIP. Podľa článku 32 ods. 1 uvedeného nariadenia však boli správcovské spoločnosti vymedzené v článku 2 ods. 1 písm. b) smernice Európskeho parlamentu a Rady 2009/65/ES (2), investičné spoločnosti uvedené v článku 27 uvedenej smernice a osoby poskytujúce poradenstvo súvisiace s podielovými listami PKIPCP alebo predávajúce tieto podielové listy, uvedené v článku 1 ods. 2 uvedenej smernice, vyňaté z povinností podľa uvedeného nariadenia do 31. decembra 2021. Keď členský štát uplatňuje pravidlá upravujúce formát a obsah dokumentu s kľúčovými informáciami, ako sú stanovené v článkoch 78 až 81 smernice 2009/65/ES, na iné fondy ako PKIPCP ponúkané retailovým investorom, prechodný mechanizmus stanovený v článku 32 ods. 1 uvedeného nariadenia sa vzťahuje na správcovské spoločnosti, investičné spoločnosti a osoby poskytujúce retailovým investorom poradenstvo súvisiace s podielovými listami takýchto fondov alebo predávajúce takéto podielové listy retailovým investorom. Nariadením Európskeho parlamentu a Rady (EÚ) 2021/2259 (3) sa zmenilo nariadenie (EÚ) č. 1286/2014 s cieľom predĺžiť uvedený prechodný mechanizmus do 31. decembra 2022.
                  
               
                     (2)
                  
                  
                     Delegovaným nariadením Komisie (EÚ) 2017/653 (4), ktoré bolo prijaté na základe článku 8 ods. 5, článku 10 ods. 2 a článku 13 ods. 5 nariadenia (EÚ) č. 1286/2014, sa stanovujú pravidlá týkajúce sa prezentácie, obsahu, preskúmania a revízie dokumentov s kľúčovými informáciami, ako aj podmienky splnenia požiadavky na poskytovanie takýchto dokumentov. Článkom 14 ods. 2 uvedeného delegovaného nariadenia sa umožnilo tvorcom PRIIP, aby na poskytovanie konkrétnych informácií na účely článkov 11 až 13 uvedeného delegovaného nariadenia používali do 31. decembra 2019 namiesto dokumentu s kľúčovými informáciami uvedeného v delegovanom nariadení (EÚ) 2017/653 dokument s kľúčovými informáciami pre investorov vypracovaný v súlade s článkami 78 až 81 smernice 2009/65/ES, a to za predpokladu, že aspoň jedna z podkladových investičných možností uvedených v článku 14 ods. 1 uvedeného delegovaného nariadenia je PKIPCP alebo fond iný ako PKIPCP, ako sa uvádza v článku 32 nariadenia (EÚ) č. 1286/2014. Delegovaným nariadením Komisie (EÚ) 2019/1866 (5) sa uvedený prechodný mechanizmus predĺžil do 31. decembra 2021 a delegovaným nariadením Komisie (EÚ) 2021/2268 (6) sa zmenilo delegované nariadenie (EÚ) 2017/653 s cieľom ďalej predĺžiť uvedený prechodný mechanizmus do 30. júna 2022.
                  
               
                     (3)
                  
                  
                     Keďže nariadením (EÚ) 2021/2259 sa teraz predĺžil prechodný mechanizmus uvedený v článku 32 nariadenia (EÚ) č. 1286/2014 do 31. decembra 2022, je potrebné, aby sa toto predĺženie zohľadnilo aj v delegovanom nariadení (EÚ) 2017/653 a aby sa prechodný mechanizmus ďalej predĺžil od 30. júna 2022 do 31. decembra 2022. Delegované nariadenie (EÚ) 2017/653 by sa preto malo zodpovedajúcim spôsobom zmeniť.
                  
               
                     (4)
                  
                  
                     Treba zabezpečiť, aby sa delegované nariadenie (EÚ) 2021/2268 uplatňovalo až odo dňa nasledujúceho po skončení uplatňovania prechodného mechanizmu stanoveného v článku 32 nariadenia (EÚ) č. 1286/2014. Dátum stanovený v článku 2 druhom odseku delegovaného nariadenia (EÚ) 2021/2268 by sa preto mal nahradiť. Delegované nariadenie (EÚ) 2021/2268 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Zmena delegovaného nariadenia (EÚ) 2017/653
            V článku 18 delegovaného nariadenia (EÚ) 2017/653 sa tretí odsek nahrádza takto:
            
               „Článok 14 ods. 2 sa uplatňuje do 31. decembra 2022.“
            
         
         
            Článok 2
            Zmena delegovaného nariadenia (EÚ) 2021/2268
            V článku 2 druhom odseku delegovaného nariadenia (EÚ) 2021/2268 sa dátum „1. júla 2022“ nahrádza dátumom „1. januára 2023“.
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 352, 9.12.2014, s. 1.
         
            (2)  Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).
         
            (3)  Nariadenie Európskeho parlamentu a Rady (EÚ) 2021/2259 z 15. decembra 2021, ktorým sa mení nariadenie (EÚ) č. 1286/2014, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy (Ú. v. EÚ L 455, 20.12.2021, s. 1).
         
            (4)  Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017, s. 1).
         
            (5)  Delegované nariadenie Komisie (EÚ) 2019/1866 z 3. júla 2019, ktorým sa mení delegované nariadenie (EÚ) 2017/653 s cieľom zosúladiť prechodný mechanizmus pre tvorcov PRIIP, ktorí ponúkajú podielové listy ako podkladové investičné možnosti, uvedený v článku 32 nariadenia Európskeho parlamentu a Rady (EÚ) č. 1286/2014 s predĺženým obdobím platnosti výnimky podľa uvedeného článku (Ú. v. EÚ L 289, 8.11.2019, s. 4).
         
            (6)  Delegované nariadenie Komisie (EÚ) 2021/2268 zo 6. septembra 2021, ktorým sa menia regulačné technické predpisy stanovené v delegovanom nariadení Komisie (EÚ) 2017/653, pokiaľ ide o východiskovú metodiku a prezentáciu scenárov výkonnosti, prezentáciu nákladov a metodiku výpočtu súhrnných ukazovateľov nákladov, prezentáciu a obsah informácií o minulej výkonnosti a prezentáciu nákladov podľa štruktúrovaných retailových investičných produktov a investičných produktov založených na poistení (PRIIP), ktoré ponúkajú rôzne možnosti investovania, a zosúladenie prechodného mechanizmu pre tvorcov PRIIP, ktorí ponúkajú podielové listy fondov uvedené v článku 32 nariadenia Európskeho parlamentu a Rady (EÚ) č. 1286/2014 ako podkladové investičné možnosti, s predĺženým prechodným mechanizmom stanoveným v uvedenom článku (Ú. v. EÚ L 455I, 20.12.2021, s. 1).